Forstjóri Geislavarna ríkisins segir gæðahandbók og vottað gæðakerfi sem stofnunin hefur unnið eftir frá árinu 2008 hafa skilað stofnuninni margvíslegum ávinningi og verulegri og varanlegri hagræðingu í rekstri . Heilbrigðisráðherra kynnti sér starfsemi stofnunarinnar í gær . Geislavarnir ríkisins annast öryggisráðstafanir gegn geislun frá geislavirkum efnum og geislatækjum samkvæmt lögum um geislavarnir . Hjá stofnuninni starfa tíu starfsmenn í 9,1 stöðugildi . Velta stofnunarinnar árið 2013 var um 124 milljónir króna , þar af um 72 milljónir króna af fjárlögum og um 52 milljónir króna sértekjur . Rekstrarafgangur ársins var tæp ein milljón króna . Árið 2008 fékk stofnunin vottaða gæðahandbók samkvæmt ISO 90011 fyrir alla starfsemi stofnunarinnar , fyrst allra ríkisstofnana . Sækja þarf um endurvottun ár hvert sem fæst því aðeins að fylgt sé þeim kröfum sem staðallinn gerir til verklags og vinnubragða hjá stofnuninni . Sigurður M. Magnússon , forstjóri Geislavarna ríkisins , segir vottunina hafa skilað stofnuninni margvíslegum ávinningi og meðal annars leitt til minni yfirbyggingar , skilvirkari starfsemi og skýrari forgangsröðunar verkefna . Verkefni Geislavarna ríkisins eru margþætt en þar má helst nefna leyfisveitingar vegna notkunar og innflutnings geislavirkra efna og notkunar geislatækja sem gefa frá sér jónandi geislun , til dæmis röntgentækja og reglubundið eftirlit með notkun geislavirkra efna og geislatækja sem leyfi þarf fyrir . Stofnunin fylgist einnig með geislaálagi á almenning , annast viðbúnað og vöktun vegna hvers konar geislavár , annast rannsóknir á tilfærslu geislvirkra efna í íslenskum vistkerfum og fylgist reglubundið með geislavirkum efnum í mjólk , lambakjöti , fiski , þangi , sjó , andrúmslofti og úrkomu . Geislaálag sjúklinga er eitt helsta verkefni Geislavarna ríkisins en geislun á sjúkrahúsum stafar einkum af röntgenmyndgreiningu og tölvusneiðmyndatökum . Geislavarnir ríkisins taka virkan þátt í norrænu og alþjóðlegu samstarfi á sviði geislavarna og er þátttakandi í ýmsum erlendum verkefnum . Erlent samstarf er stofnuninni mikils virði , bæði faglega og fjárhagslega en árlegar tekjur vegna erlendra verkefna nema 30 – 35 milljónum króna .